## Rješenje kojim se Ivanu Jerkoviću oduzima odobrenje za rad investicijskog savjetnika

### NN 106/2010 (8.9.2010.), Rješenje kojim se Ivanu Jerkoviću oduzima odobrenje za rad investicijskog savjetnika

HRVATSKA AGENCIJA ZA NADZOR FINANCIJSKIH USLUGA

2854

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 27. stavak 1. točka 4. Zakona o tržištu kapitala (»Narodne novine« broj 88/08, 146/08 i 74/09), Uprava Hrvatske agencije za nadzor financijskih usluga, po službenoj dužnosti, u predmetu oduzimanja odobrenja Ivanu Jerkoviću iz Zagreba, Poljana Z. Mikine 20, za rad investicijskog savjetnika, na sjednici održanoj 2. rujna 2010. godine donijela je

RJEŠENJE

1. Ivanu Jerkoviću iz Zagreba, Poljana Z. Mikine 20, oduzima se odobrenje za rad investicijskog savjetnika.

2. Podaci iz točke 1. izreke ovog rješenja upisuju se u Registar investicijskih savjetnika, koji vodi Hrvatska agencija za nadzor financijskih usluga, pod rednim brojem 78.

3. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) pokrenula je po službenoj dužnosti, 16. travnja 2010. godine, sukladno odredbi članka 40. stavak 1. Zakona o općem upravnom postupku i članka 541. stavak 1. Zakona o tržištu kapitala (dalje u tekstu: Zakon), upravni postupak nadzora u predmetu oduzimanja odobrenja Ivanu Jerkoviću iz Zagreba, Poljana Z. Mikine 20, za rad investicijskog savjetnika.

Nakon izvršenog uvida u predmete Agencije klasa: UP/I-451-04/07-08/11 i klasa: 451-04/10-17/34, utvrđeno je sljedeće:

Rješenjem Agencije, klasa: UP/I-451-04/07-08/11, urbroj: 326-111/07-2, od 25. siječnja 2007. godine, Ivanu Jerkoviću iz Zagreba, Poljana Z. Mikine 20, zaposleniku investicijskog društva Auctor d.o.o., Zagreb, Dežmanova 5 (dalje u tekstu: Društvo), izdana je na neodređeno vrijeme dozvola za obavljanje poslova investicijskog savjetnika.

U predmetu Agencije, klasa: 451-04/10-17/34, Društvo je 14. travnja 2010. godine, dostavilo obavijest da Ivan Jerković od 1. travnja 2010. godine više nije zaposlenik Društva, pa je imenovanom bio zaključkom Agencije, klasa: UP/I-451-04/10-08/19, od 3. svibnja 2010. godine određen rok od 3 mjeseca za dostavu dokaza da je zaposlen u investicijskom društvu/kreditnoj instituciji na poslovima investicijskog savjetnika. Iz dostavnice je razvidno da je predmetni zaključak Ivanu Jerkoviću uručen 7. svibnja 2010. godine.

Ivan Jerković nije u roku od 3 mjeseca (do 7. kolovoza 2010. godine), a niti naknadno, Agenciji dostavio dokaz o zaposlenju u drugom investicijskom društvu, odnosno kreditnoj instituciji.

Sukladno odredbi članka 24. stavak 2. Zakona, investicijski savjetnik je zaposlenik investicijskog društva koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 1., 2., 4. i 5. Zakona, odnosno zaposlenik društva za upravljanje otvorenim investicijskim fondovima s javnom ponudom koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 4. i 5. Zakona.

Odredbom članka 27. stavak 1. točka 4. Zakona propisano je da će Agencija investicijskom savjetniku oduzeti izdano odobrenje, ako prestane ispunjavati uvjete na temelju kojih je izdano odobrenje za rad, a u roku koji mu odredi Agencija, ne ispuni te uvjete.

U provedenom postupku utvrđeno je da Ivan Jerković više ne obavlja poslove investicijskog savjetnika, sukladno odredbi članka 24. stavak 2. Zakona, slijedom čega više ne ispunjava uvjete na temelju kojih mu je izdano odobrenje za rad investicijskog savjetnika, pa je sukladno odredbi članka 27. stavak 1. točka 4. Zakona, odlučeno kao u točki 1. izreke rješenja.

Na temelju odredbi članka 24. stavak 9. Zakona, Agencija vodi Registar investicijskih savjetnika, slijedom čega je odlučeno kao u točki 2. izreke rješenja.

Sukladno odredbi članka 8. stavak 3. Zakona o Hrvatskoj agenciji za nadzor financijskih usluga (»Narodne novine« broj 140/05) ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/10-08/19

Urbroj: 326-111-10-3

Zagreb, 2. rujna 2010.

Član Uprave
Željko Kopčić, v. r.

Rješenje, NN 106/2010-2854